АПХЬАРТА ХІЫЗПШИТІ.

ХІкъраль апхьартаква зымгІва рпны йакІвшаз йцIыхъвахауа ауадгьына агвыргъьахъвква рымщтахь ауи абжьы асабигIзарта йгIацIцIуа ахвыцква рыхъазлагьи йгIахIвачватI.
АлбыргIан кыт йаныргІалу «Аленушка» зхьзу асабигIзарта апны сынчIва 16-гIв апхьарта йаздрыхІазыртI. Ауат йырзадыргалыз агвыргъьахъв анакІвшуз ашар зигIваквала йдрыпшдзаз азалан абачва, асасчва гIадрайгватI. Ахвыцква йрайхIвахIвырныс йгIадгылтI арыпхьарали культурали Абаза муниципальна район администрация а
УнашвахъцIарта аметодика кабинет аунашвачпагІв Мыхц Ирина Назир йпхIа,аметодист Альбот Раиса Мустафа йпхIа. Асасчва ахвыцквагьи, абжьагІвчвагьи, ан абачвагьи пхата йрайхIвахIвтI, ачкІвынчви ахІвсси згIвадара багъьа рымата, рахІбачва дыргвыргъьауа йгIадзынгылырныс шырзыртахъу рархIвтI.
Ахвыцкви ауат ран-рабачви ажва гвапаква рзыналырхатІ агвып абжьагІвы Шхай ФатIима Араби йпхІа.
– СквшыкIгьи йапшымкIва, сынчIва йгIацIцIуа ахвыцква швабыжта йгвыбзыгъапI, йыззычпам, йрымдыруа гьаъам. Швара ужвыгьи швхвыцыркІвапІ, шванчва швабачва ргвыгъараква гІашвырцІабыргуа швбзазарныс швзыстахъпI, – лхIватI Шхай ФатIима. – ХІсабиква зымгIва гврыхвапІ, дасузлакIгьи йара йылкIгIаракI йымапI, ауат апхьарта апны араъа йыззыгІбжьаз шгІарыхъвахуаш, арыпхьагІвчва шразызлуш кьангьаш гьазсымам.
Ауи атшын ахвыцква ргвыргъьахъв йаквшвадзауата йгIвычан, ахIвссакви ачкIвынчви асабигІзарта апны ахъвмарраква йырхъазымкІва, дырра шрауыз гІадырбауата ауысаква йгIарыпхьатI, ран-рабачва ашваквала йдыргвыргъьатI, йгІахІвытІ.
АсабигIзарта йгIалгаз ахвыцква йазрыпхьаз зымгIвагьи ажва пхаква, ауыса айшысква рзынадырхатI, зынгьи йшырхъмаштылуашла йгІадыргвыгъатІ. АсабигIзарта аунашвачпагIв Ажьи Оксана Рамазан йпхІа агвыргъьахъв йаднакІылыз зымгIва драйхIвахIвтI, ахвыцква асабигIзарта йшгIалгаз йаквшахIатта адипломкви амедалькви рылттI.
Агвыргъьахъв швабыжта йкьахвын, асасчвагьи апшвымаквагьи рнашхква лашаран. Ахвыцква йгIарыртыз амедальква йрымаджьащахъвата азаджв-азаджв ййырбун. Анчва ргІариква йырпшыпхьадза насыпла йырчву рыладзква рчвгIахъххылуан. Ашва пшдзаква, ауысаква, ахвыцква ргIахIвыщаква згвы йнамдзаз заджвгьи дгьгIанымхатI.
Ауи амш зымгІвагьи ргвы йшгІатахуш йащтата асабигIзарта амацIаугIвчва ахвыцква торт дудздзакІ рыздрыхIазыртI. Асабиква ауи рфарныс йгвжважвузтынгьи, чхІара шрылу, йшдухаз гІадырбауата аторт ахьыла йымтрысуата апхъапхъа ранчви абжьагІвчи гIаквырдан, йкьахву вальсла агвыргъьахъв алдыргатI.

Йуан Ася.